Kien il-benefattur tal-Partit Nazzjonalista, Żaren Vassallo, li qal li ltaqa' mal-Ministru responsabbli b'rabta mad-deal tal-art tal-Löwenbräu. F'xhieda ġuramentata fil-kawża Vassallo Builders Group Limited vs Marsovin Limited, Żaren Vassallo qal dawn il-preċiżi kelmiet. "Jiena tkellimt u anke mort għand il-Ministru responsabbli dak iż-żmien u r-risposta kienet dan, però lesti li npoġġu madwar mejda u nsibu kompromess." Dan id-dettall żvelah il-Ministru tal-Ġustizzja Owen Bonnici meta fil-programm Xarabank kien qed jiddibatti ma' Jason Azzopardi, li fi żmien li sar id-deal tal-Löwenbräu kien responsabbli mid-Dipartiment tal-Artijiet. Madwar ġimagħtejn ilu Bonnici żvela għall-ewwel darba li f'idu kellu xhieda ġuramentata li tikkonferma li kien imwiegħed kompromess. Għal jum wara ieħor din ix-xhieda kienet miċħuda mill-Partit Nazzjonalista u Jason Azzopardi li bdew jgħidu li l-Ministru għandu affidavit falz. Jason Azzopardi saħansitra fetaħ libell il-Qorti. Iżda, il-Ministru mhux affidavit kellu f'idejh. Kellu f'idejh dokument tal-Qorti li f'Xarabank ħasad bih lil Azzopardi. Dokument li nhar il-Ġimgħa għadda kopja tiegħu lill-Peppi Azzopardi, qabel is-Sibt filgħodu mbagħad għaddieh lill-midja kollha. Quddiem eks Ministru viżibbilment mifxul il-Ministru Bonnici spjega fid-dettall dak li kien qed jgħid fl-aħħar ġimgħat. Jason Azzopardi, li l-Awditur Ġenerali jgħid li b'rabta mad-deal tal-Löwenbräu għandu jerfa' r-responsabbiltà politika, prova jfarfar minn fuq spalltu. Anke jekk dan il-każ iġib il-firem tiegħu mill-bidu sal-aħħar, qal li ma kienx hu l-Ministru responsabbli. Ma setax jonqos li aħbar bħal din tkun segwita b'konferenzi tal-aħbarijiet miż-żewġ naħat. Tnax–il siegħa wara, fiċ-Ċentru Nazzjonali Laburista l-Ministru Owen Bonnici reġa' spjega dak li żvela. Min-naħa tiegħu Jason Azzopardi tkellem fid-Dar Ċentrali. Anke jekk bid-dokumenti f'idejna Azzopardi insista li jiċħad. Ladarba prova jfarfarha minn fuq spalltu, staqsejna dwar l-eks Ministru Tonio Fenech. Irid jgħid li d-deal fejn il-gvern daħħal ftit mijiet ta' eluf minflok tmien miljuni għamlu hu? Hu wieġeb hekk: "Jiġifieri jekk Tonio Fenech iltaqax ma' Żaren Vassallo jew le, ma nistax inwieġeb din il-mistoqsija." Filwaqt li kollox jindika li responsabbli kien Jason Azzopardi, għax l-Awditur Ġenerali hekk jgħid, staqsejna fuq il-prinċipju. Azzopardi baqa' jiċħad dak ikkonfermat. "Jibqa' aċċettabbli għalik li Żaren kien imwiegħed kompromess? Ma kienx imwiegħed l-ebda kompromess. Hemm ix-xhieda tieghu. Ma kien hemm l-ebda involviment politiku. Biex b'hekk baqa' jipprova jiċħad dak li qal taħt ġurament fil-Qorti Żaren Vassallo u jinjora għalkollox ix-xhieda ppubblikata. Bil-għan li każi bħal tal-Löwenbräu ma' jerġgħux jiġru l-Gvern imbarka fuq riforma fid-Dipartiment tal-Artijiet li issa se jsir awtorità. Iżda, il-Partit Nazzjonalista qed jirrifjuta li jaħtar rappreżentant fuq il-bord tal-gvernaturi ta' din l-awtorità. Il-Perit Robert Musumeci, li ħadem fuq it-tfassil ta' din l-awtorità fisser kif il-mira ta' din l-awtorità ġdida llum hija li tiżgura l-aħjar użu tal-art pubblika. "Irridu nibdew minn hemm, u kontestwalment irid ikun assigurat ukoll illi f'ġieħ it-trasparenza, ikun hemm aċċessibilità. Fis-sens li, dak li jkun, jien u int, għandna l-istess aċċess għal dak kollu li jirrigwardja tranżazzjonijiet fejn tidħol l-art pubblika. Barra minn hekk, naturalment wieħed irid ukoll jara, għaliex dik kienet id-direzzjoni politika, illi l-poteri li kellu l-politiku jiġu għand bord ta' gvernaturi," spjega Musumeci. Musumeci żied ifisser li l-bord huwa kompost minn diversi esponenti. "Fosthom f'ġieħ it-trasparenza, rappreżentanza tal-Oppożizzjoni mill-Parlament. Naħseb din kienet kwistjoni importanti ħafna fejn il-leġiżlatur ried illi, allura b'kuntrast għal dak li kien jiġri, jew jista' jkun għadu jiġri sal-lum, kull tranżazzjoni illi tmiss l-art pubblika tkun sotto-skrutinju. To the extent illi anke rappreżentanza tal-Oppożizzjoni fil-Parlament tkun adotta b'dak li qed jiġri," qal Musumeci. Iżda, din l-istedina kienet irrifjutata. Dan il-bord irid jistabbilixxi l-linji regolatorji li allura għandhom imexxu din l-awtorità b'mod ċar u b'mod li jipprovdu strateġija fit-tul. Il-liġi taħseb ukoll sabiex ikun hemm uffiċċju ċentralizzat bil-għan ewlieni li l-ilmenti, pereżempju li sal-lum jaslu għand id-Dipartiment u wieħed qajla ikun jaf x'sar minnhom, issa se jkun hemm uffiċċju ċentralizzat immexxi minn kap eżekuttiv illi se jara li tingħata risposta. "Trid u ma tridx, dejjem se jibqgħu elementi li huma soġġettivi. Però li ridna nagħmlu f'dawn iċ-ċirkostanzi proprju biex nipprovdu l-uniformità illi wieħed hemm bżonn f'ġieħ il-governanza tajba huwa illi f'dawn l-aħħar xhur fassalna qafas ta' liema metodoloġija wieħed għandu jaddotta skont iċ-ċirkostanzi partikolari. Ċertament jien m'iniex qed ngħid illi mhux se jibqa' element ta' soġġettività iżda jekk wieħed se jikkontesta stima almenu hemm numru ta' kriterji illi wieħed jista' jmur lura u jgħid, jispjega, jelenka kif wieħed ikun wasal għal dak il-valur," qal Musumeci. Dan ir-ritratt juri l-mument meta l-Ministru Owen Bonnici żvela l-provi li kellu f'idejh fil-programm Xarabank. Dak li jidher imur jargumenta mal-preżentatur hu d-Direttur tal-Komunikazzjoni tal-Partit Nazzjonalista, Matthew Bonnet. Waqt il-paniku li qam fost l-uffiċjali tal-Partit Nazzjonalista fil-mument li Bonnici żvela x-xhieda dokumentata, Bonnet ħass li għandu jmur jargumenta ma' Peppi Azzopardi. Għalkemm ftit fiehmu għaliex, għax il-preżentatur dak il-ħin mar għar-reklami biex Azzopardi jilħaq jara d-dokument u jwieġeb wara. Mal-uffiċjali tal-PN kien hemm ukoll il-whip tal-grupp parlamentari nazzjonalista David Agius, li ntalab biex jattendi mill-Kap Simon Busuttil. Qabel il-programm bdew jgħoddu wieħed wieħed in-nies bilqiegħda biex ikejlu li hemm Nazzjonalisti daqs kemm hemm Laburisti. U għax deherilhom li kienu se jitilfu wkoll fl-udjenza insistew mal-preżentatur biex tinżamm biss l-udjenza mistiedna mill-partiti u l-bqija tas-sala tkun vojta. Wara dawn l-iżviluppi, il-Partit Laburista żied li b'Jason Azzopardi taħt pressjoni għax jaf li nqabad meta b'direzzjoni tiegħu ġew imqabbda tliet periti bħala kompromess li mxew fuq il-valutazzjoni tal-1990, biex art ta' €8 miljun telqet għal €700,000 u li hu kien involut fil-firma tal-kuntratt, issa qed iwaħħal f'Tonio Fenech. "Dan kollu fisser li l-iskandlu tal-Löwenbräu issa kiber. U Simon Busuttil jinsab maqbud f'morsa li ma jistax joħroġ minnha. Morsa bejn żewġ eks Ministri li magħhom ħadem u għadu jaħdem spalla ma' spalla," qal il-Partit Laburista. Min-naħa għandu lil Jason Azzopardi li l-Awditur Ġenerali qed jgħidlu biex jerfa' r-responsabbiltà, li kien involut mill-bidu sal-aħħar f'dan id-deal, u min-naħa l-oħra wara li ħareġ li l-Ministru responsabbli mil-Lands ltaqa' ma' Żaren u qallu li se jsib kompromess, spunta l-isem ta' Fenech li daħħlu fil-kobba mħabbla Jason Azzopardi stess, jekk wieħed jasal biex jemmnu li qed jgħid il-verità. "Simon Busuttil ma jistax jibqa' sieket quddiem dan kollu u għandu jagħmel dak li qed jgħidlu l-Awditur Ġenerali mill-aktar fis," temm jgħid il-Partit Laburista. 13.11.1990 – Il-Gvern Nazzjonalista jagħti art ta' 21,000 metru kwadru f'Tal-Istabal lil Löwenbräu Ltd. bil-kundizzjoni li l-art tintuża biss għal skopijiet ta' produzzjoni ta' xorb alkoħoliku u mhux alkoħoliku. 30.11.2009 – Ftehim prelimari bejn Marsovin Ltd./Agro Ltd. u Vassallo Builders sabiex Vassallo Builders tixtri l-ishma kollha f'Löwenbräu Ltd. (LBM Breweries Ltd.) bil-patt li fiż-żmien seba' ġimgħat jinfeda ċ-ċens u jiġu kkanċellati l-kundizzjonijiet fosthom li l-art f'Ħal Qormi ma tintużax biss għall-produzzjoni tax-xorb. 03.12.2009 -Il-Gvern Nazzjonalista jaċċetta li jinfeda ċ-ċens imma saħansitra jbigħ id-dirett dominju, mingħajr riżoluzzjoni Parlamentari jew tender lil LBM Breweries Ltd., u llibera l-ħlas taċ-ċens u l-kundizzjonijiet kollha. Vassallo Builders Group iħallas €465,875 lill-Gvern għal din l-art. 23.12.2009 – F'inqas minn xahar mill-iffirmar tal-ftehim preliminari, jiġi ffirmat il-ftehim aħħari li bih Vassallo Builders Group xtara lil LBM Breweries Ltd. (Marsovin Ltd./Agro Ltd.). 20.05.2011 – Wara mistoqsijiet Parlamentari, il-Kummissarju tal-Artijiet bagħat ittra uffiċjali kontra LBM Breweries Ltd., li saret Catergroup Ltd., fejn kien mitlub li l-kumpanija tersaq biex jitħassar il-kuntratt illegali ffirmat fit-3 ta' Diċembru 2009. 30.01.2012 – B'intervent ta' Jason Azzopardi, flok komplew il-proċeduri legali, jinħatar kumitat ta' tliet periti li stmaw il-valur tat-tneħħija tal-kundizzjoni bil-valur tal-1990, valutazzjoni miżera ta' €706,400. Eventwalment, l-Awditur Ġenerali jistma li l-art libera u franka fl-2012 kienet tiswa 'l fuq minn €8 miljun. 05.06.2012 – Isir kuntratt bl-approvazzjoni diretta ta' Jason Azzopardi: Il-Gvern aċċetta l-istima medjokri tal-1990 ta' €706,400 – biex Vassallo spiċċa biex kellu jieħu mill-Gvern wara li ż-żewġ proprjetajiet li ta biex iħallas bihom kellhom valur inqas. 19.12.2016 – F'rapport l-Awditur Ġenerali jgħid li Jason Azzopardi għandu jerfa' r-responsabbiltà politika. 07.01.2017 – Il-Ministru Owen Bonnici jiżvela li Jason Azzopardi kien wiegħed kompromess lil Żaren Vassallo qabel il-ftehim tal-2012. 07/19.01.2017 – Jason Azzopardi u l-Partit Nazzjonalista għamlu ġimagħtejn sħaħ jgħidu li ma kien imwiegħed ebda kompromess u jakkużaw lill-Ministru Bonnici li f'idejh kellu affidavit falz. 20.01.2017 – Il-Ministru Owen Bonnici żvela fil-programm Xarabank li f'idejh kellu xhieda ġuramentata tal-istess Żaren Vassallo u li għalhekk kien l-istess benefattur tal-Partit Nazzjonalista li ltaqa' mal-Ministru responsabbli. 07.01.2017 – B'din ix-xiedha ppubblikata Jason Azzopardi xorta waħda baqa' jiddefendi d-deal tal-Löwenbräu. Bil-konklużjoni aħħarija tkun li ma jridx jerfa' r-responsabbilità politika.